REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/380-21

15. septembar 2021. godine

B e o g r a d

Z A P I S N I K

16. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 14. SEPTEMBRA 2021. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Žarko Bogatinović, Stanislava Janošević, Sonja Todorović, Velibor Stanojlović, Ljubinko Rakonjac, Goran Spasojević (zamenik Momira Stojilkovića) i Goran Kovačević (zamenik Marka Zeljuga).

Sednici nisu prisustvovali članovi Odbora: Veroljub Matić, Milija Miletić, Momir Stojilković, Olja Petrović, Marko Zeljug, Dijana Radović, Arpad Fremond, Nikola Kožović, Jelisaveta Veljković i Nenad Filipović.

Sednici su prisustvovali predstavnici Ministarstva poljoprivrede, šumarstva i vodoprivrede: Senad Mahmutović, državni sekretar, Nenad Katanić, pomoćnik ministra za agrarnu politiku, Nenad Vujović, pomoćnik ministra za poljoprivrednu inspekciju, Emina Milakara, direktor Uprave za veterinu, Nebojša Milosavljević, direktor Uprave za zaštitu bilja, Bojan Živković, pomoćnik direktora Uprave za agrarna plaćanja, Aleksandra Mičeta, pomoćnik direktora Uprave za poljoprivredno zemljište, Marija Lazarević, Republička direkcija za vode, Maja Andrijašević, Uprava za veterinu, Aleksandar Radosavljević, Uprava za šume, Una Jović, sektor finansija Ministarstva poljoprivrede, šumarstva i vodoprivrede.

Odbor je jednoglasno usvojio sledeći

D n e v n i r e d

1. Predlog Odbora na Nacrt budžeta za 2022. godinu.

Prva tačka dnevnog reda- Predlog Odbora na Nacrt budžeta za 2022. godinu.

Na početku sednice, predsednik Odbora Marijan Rističević je upoznao članove Odbora sa podatkom da je budžet predviđen nacrtom budžeta za 2022. godine, manji za milijardu dinara u odnosu na predlog inicijalnog budžeta za 2021. godinu. S tim u vezi, istakao je da je premija za mleko uvećana za tri dinara, i da je samim tim projektovana obaveza za sledeću godinu uvećana za 2,5 milijardu dinara. Ukazao je na potrebu da, pre nego što Predlog budžeta za 2022. godinu uđe u skupštinsku proceduru, se članovi Odbora izjasne i sugerišu Ministarstvu finansija, jer ako ostane ovakva preraspodela sredstava u budžetu, Ministarstvo poljoprivrede, šumarstva i vodoprivrede će morati da redukuje neka davanja iz oblasti podsticaja, koje su do sada uživali poljoprivrednici.

Državni sekretar u Ministarstvu poljoprivrede, šumarstva i vodoprivrede Senad Mahmutović se složio sa podatkom koje je izneo predsednik Odbora. Istakao je da Ministarstvo finansija određuje odgovarajuće iznose po korisnicima u okviru kojih se krećemo i dodao da taj iznos nije dovoljan da bi se realizovala definisana agrarna politika. S tim u vezi, naveo je da je Ministarstvo poljoprivrede, šumarstva i vodoprivrede uputilo Ministarstvu finansija zahtev za dodatnim sredstvima po odgovarajućim pozicijama, namenama i klasifikacijama i naglasio da veliki doprinos mogu dati narodni poslanici podnošenjem amandmana na Predlog budžeta za 2022. godinu.

Pomoćnik direktora Uprave za agrarna plaćanja Bojan Živković je naveo da je potrebno da se obezbedi oko 6 milijardi dinara, kako bi se isplatile mere iz tekuće godine u okviru direktnih plaćanja, kako ta sredstva ne bi bila preneta u sledeću godinu.

U diskusiji su učestvovali narodni poslanici Marijan Rističević, Goran Spasojević, Goran Kovačević i Velibor Stanojlović.

Nakon rasprave o tački dnevnog reda, Odbor je jednoglasno doneo sledeći

Z a k lj u č a k

Odbor je stava da se održi radni sastanak sa Ministarstvom finansija. Odbor preporučuje da se zbog emitovanih prava koja su do 2021. godine neisplaćena moraju obezbediti dopunska sredstva najmanje u visini od 12 milijardi dinara.

Pošto drugih pitanja i predloga nije bilo, sednica je zaključena u 12,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević